khistorydata/jeongjo-sjw-relations huggingface dataset:
정조 2년
傳于李鎭衡曰。不雨如此。闕內大小塘池。當爲疏濬。坊民量宜考例。卽爲待令事。漢城府郞廳。發牌分付。
정조 2년
申應顯。以刑曹言啓曰。昨日還宮時。振威洪召史。爲其夫殺獄伸辨事。撃錚於衛外。係是四件事。待無故日。依例刑推後。捧供以入。而其餘衛外白活七名內。北部軍堡軍李福才。欲禁其先山他人偸葬事。楊州朴召史。爲其夫殺獄伸辨事。伊川盲人李采永。其父軍役老除後。以他民代定。則代定者。向其父呼冤。故渠願自代。而里任。以盲人不許代定事。楊州保人李弘福。蘆原馬位田畓。在於其所居里。而自前民人。耕食納稅矣。今年則驛人輩。奪取起耕事。咸興親騎衛朴時昌。道內民人身布加捧錢。欲爲減除事。春川前假注書權星彦。以耆老登科。飢死丁寧。願入太學居齋事。麻田出身文天奉。年老丐乞。依接無處。願納紅牌事也。毋論本事之四件與否。俱是白活。自前無捧供以啓之例。而莫重動駕之時。肆然白活。萬萬無嚴。李福才朴召史李采永李弘福朴時昌等。依律文照勘嚴處。權星彦。係是朝官。文天奉。又是出身。竝移義禁府處之。何如。傳曰。允。猥濫者則勿爲照律。只令勿施。
정조 2년
大司諫李秉模疏曰。伏以臣地則單寒。長於鄕谷。愼或至葸而當官茫昧。拙過爲懦而臨事昏鈍。凡於要顯之職。萬無堪承之望。而聖度每加含容。誤恩輒及空疎。至於薇垣新除而極矣。目今國事。殆無一髮之不病。而最是言路之杜塞。久爲有識之寒心。則是宜極一代之選。聾八方之聽。而忽以如臣疲劣之類。苟充長官之位。臣身僨敗。固不足恤。而朝家愼揀之意。果安在哉。身旣在闕。未免冒肅。而退而自省。尤無容措。玆控短章。略暴衷懇。言不暇文。情實由中。伏乞天地父母。俯諒微悃。亟命鐫改。以重臺選焉。臣方乞免。不宜及他。而竊有惑於向來洪樂任處分。敢此尾陳焉。噫。使樂任無罪者。渠家之處地。何如。聖敎之惻怛。何如。今日在廷之臣。抑以何心。必欲其爲凶爲逆。而與諸賊同歸也。然而義理不可不明。忠逆不可不嚴。此臺啓所以經年而愈激者也。殿下苟欲使樂任。出人鬼之關而免凶逆之案。則何不逮捕其證援。査詰其根因。俾愚夫愚婦。曉然的知。而乃反霎時帳前。數語盤問。至於白放之敎。不過曰有條理有證左而已。曾謂鞫獄之重且嚴。而顧如是草草耶。朝廷隄防。由此漸弛。中外之疑惑。由此滋甚。私或害公。恩反掩義。大爲初政之累。臣竊惜之。處分之下。伊時兩司之寂無一言者。雖出於感激聖敎。奉承聖意。而論以臺體。終覺苟且。其後多日。一味違傲。顯有不欲言之意。臺閣風采。固如是乎。臣以兩司之臣。一竝罷職。斷不可已也。臣無任激切屛營之至。謹昧死以聞。答曰。省疏具悉。爾言雖出於無隱。伊時臺臣之不言。亦豈無意也。爾其勿辭。從速察職。
정조 2년
戊戌三月二十五日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。昨日勞攘之餘。夜間聖體。若何。上曰。一樣矣。上曰。昨夜頗熱。今有雨意乎。國榮曰。雨意果甚緊矣。上曰。左承旨何當入來云耶。國榮曰。數日後當入來矣。上曰。王大妃殿玉冊文。果已製出乎。國榮曰。今方搆思。姑未脫藁矣。上曰。今番李徽之所製文字。善作矣。國榮曰。然矣。國榮曰。今番都監進排中。所謂髢髮多入。而非但價高。亦難覓得。故都監。以此爲悶云矣。上曰。前亦有不用髢髮之例。當下敎置之矣。國榮曰。柳鎭夏事。昨已仰達。而向來吏兵批別單中。具敍五林世載。亦遺漏云矣。上曰。當下敎矣。命書傳敎曰。向者文武罷散人員吏兵批別單中。具敍五之點下。林世載之蕩滌。有遺漏云。更捧傳旨以入。柳鎭夏。亦爲減等。國榮曰。徐鼎修事。亦於日前陳達。而此則宜有榻敎矣。上曰。前假注書徐鼎修堂后勿復檢擬下敎。蕩滌。出榻敎上命退。諸臣以次出。
정조 2년
戊戌三月二十五日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。奎章閣志。尙未成書。將欲使之添删印出。而校書館旣合於奎章閣。當差出兼提調矣。國榮曰。然矣。上命書傳敎曰。政事當日爲之。國榮曰。大司憲。疏請李基敬屛裔之典矣。上曰。臚列者何罪乎。國榮曰。以洪啓禧之所卵育。爲辭矣。上曰。此等之類。何必如是乎。國榮曰。聖敎誠然矣。其在鎭安之道。不必爲此等之論矣。上曰。卿言是矣。仍命退。諸臣以次出。
정조 2년
戊戌三月二十五日酉時。上御誠正閣。奎章閣提學入侍時。奎章閣提學徐命膺。右副承旨李鎭衡。假注書李兢淵。記事官徐龍輔金勉柱。以次進伏訖。上曰。卿解實錄廳之任。近想休息矣。命膺曰。然矣。上曰。實錄撰修。幾何爲之乎。命膺曰。臣之所撰述者。自八月至十月。合爲六十餘張矣。上曰。何其遲也。命膺曰。摭其事實。編摩成文故難矣。上曰。何當畢役乎。命膺曰。姑未知早晩。而實錄。卽是傳信於百代者。事體重大。不可草率爲之矣。上曰。時政記及政院日記外。又有添入者乎。命膺曰。私家文字中。亦有錄入之例矣。上曰。景廟實錄。則黃景源。獨爲修正乎。命膺曰。因大臣陳達。獨自當之矣。上曰。已盡改修乎。命膺曰。改修則已盡爲之。而謄寫頗難云矣。上曰。先朝實錄。今年之內。則可以訖役乎。命膺曰。以今所見。汗靑姑無期。臣意則都廳堂上。限五人差出則似易矣。上曰。誰可爲之乎。命膺曰。曾經文任者多矣。上曰。奎章閣提學。旣兼校書提調。閣志相議添删。從速印出。好矣。命膺曰。今則本閣提學有主人。甚幸矣。上曰。圖書集成。亦將粧冊。卿須從速入直爲看檢。而予欲刊印一韻冊便於考閱者。此亦留意。好矣。韻書中增補稍勝。而音釋之不懸。亦可欠也。何以成出則好耶。命膺曰。合諸韻書。各取其長處則。似好矣。上曰。奎章閣。宜有故事。而此則猝難善爲。先使待敎爲日記。堂郞入直及閣中賜物等事。一一詳錄。如春坊日記則好矣。命膺曰。俄者只有提調單付之敎。故直閣待敎。未付校書兼銜矣。上曰。此則本閣草記後。付之好矣。命膺曰。臣之文辭蕪拙。先大王行狀撰修之役。實難堪承。而成命之下。不敢辭免。故方待行錄之書下矣。上曰。予果未遑。從當書下矣。命膺曰。臣於文衡之任。迫於嚴命。冒沒出肅。而以臣鹵鈍之才。若未遞解此任。則實難專意於行狀撰修之役矣。上曰。行狀撰修間。姑爲除本仕。好矣。上曰。今日之雨。誠幸矣。命膺曰。實是甘雨矣。上曰。宋朝有拜相而得雨故。書賜商霖二字者。今日卿爲提調。而喜雨適來。商霖二字。卿可當之耶。命膺曰。商霖之敎。新除提學。似可當之矣。上命退。諸臣以次出。
정조 2년
戊戌三月二十五日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。卿於奎章閣。自直提學而陞提學。故大提學。亦以爲本閣得主人云。閣中凡事。不可不主官矣。國榮曰。臣於華銜。無不踐歷。不勝悚悶矣。上曰。閣志事。俄言於徐命膺。而卿亦相議潤色。從速印出。好矣。國榮曰。當與徐命膺。相議爲之矣。上曰。上番翰林。又將兼校書館。其職銜誠壯矣。國榮曰。本兼諸職。可謂一條氷銜矣。上曰。然矣。國榮曰。好雨伊始。此誠可幸矣。上曰。苦待之際。幸而得雨。良可喜也。國榮曰。今年雨暘。姑免大段愆期之患。若此不已。則可期年事之豐登。而夏秋尙多日字。此後一雨一暘。無非殿下關念處也。上曰。此誠可悶矣。上命退。諸臣以次出。
정조 2년
傳于李義翊曰。右議政入侍事。遣史官傳諭。
정조 2년
李義翊啓曰。右議政徐命善。依下敎來待矣。
정조 2년
奎章閣啓曰。本閣直閣鄭志儉。今方受由。在於公忠道結城地。本閣有擧行事。斯速上來之意。令政院下諭。何如。傳曰。允。
정조 2년
申應顯。以祔廟都監郞廳。以都提調意啓曰。都廳郞廳安聖彬。時無職名。令該曹。口傳付軍職。冠帶常仕。何如。傳曰。允。
정조 2년
兵曹口傳政事。副司果安聖彬。
정조 2년
李義翊。以祔廟都監郞廳。以都提調意啓曰。貞聖王后追上徽號玉冊文書寫官行戶曹判書具允鈺。先爲寫出。故草圖一本。謹此封進。以備睿覽後正書入刻之意。敢啓。傳曰。知道。
정조 2년
又以祔廟都監言啓曰。王后位。有大祝有宮闈令。事甚無義。更爲考例草記事。令下矣。當初別單書入時。差備官。則一從禮曹磨鍊書入矣。今伏承下敎。問于禮曹。則以爲壬寅丙午謄錄中。王后位。皆有大祝二員。故自下不敢擅減。依例磨鍊云矣。敢啓。傳曰。知道。旣有宮闈令。大祝減之。可也。
정조 2년
進士沈商鎭徐有齡金載謙李寅炯沈銖尹毅東金鎰尹靖國任興源金和鍾李敎明崔光泰趙得林李光烈安允耆李述明金養和張至晩吳聖楫姜頤燮安光宇洪大協姜克成朴天健金天欽李薰洪樂眞李滋韓廷維沈瀁兪海柱金禧燮權時彦崔星斗李世基李希聖金益河洪履簡李應五李翼晉沈濟權兪憲柱李榮澤韓啓重李始元李鴻逵李湸李昌國兪漢輔徐有豐李箕采韓䎘趙學魯趙厚鎭朴宗敬尹若烈金晉柱李秉喆李羲淳金履寅趙學敏金龍淳金命淵韓用中權壽應李審行李羲雲金會淵李秉淳李道永趙鎭明李度儉金履恭趙鎭寧李翊模鄭濂李星源魚在天金相宅金履翼尹翔東沈能運李永源沈鍒張至喆李日煒朝允鎭。幼學趙顯謙金達淳徐寬修李致明李徽明洪秉心天明翊閔文洙柳鄭成人尹殷柱許李永休李彦九宋觀休安珏黃仁煥金鍾文朴興淳金泳一尹性忠宋煥德金珏安宅心金載象柳諄金處百金斗聖李英勉閔景孝沈能繼李箕來宋碩寬金履采金懋淳任默韓公普李鍾和洪胤祚李厚老趙鎭萬宋煥鼎張志默兪正柱兪翼煥兪文煥鄭民周兪世煥徐用修徐仁輔李勉之閔益爀沈述祚徐柔修沈郁鎭沈師定任履周尹熤徐有敏金履淵金樂顯洪秉魯李藝尹麟祥兪鉉承沈宇鎭洪榮鎭李珹權鎰李維成李礪商黃基宇申德彬徐有積吳覺常李益元李益坤宋文祥韓羽洪李翔逵鄭斗衡李正鉉閔重爀閔義爀金鎭具仁欽李誠漙徐有鉉洪秉翼李明謙尹敬鉉李殻康益康宅祚沈性浩朴明壽李希訥李魯彬李觀河朴昇源朴畯安命遠安福遠安厚遠尹致猷洪樂衡李廷卨柳近陽金斗晶金相任徐稷修徐有昇徐萬修徐有秉徐有純金益淳吳箕常金在岳吳學常金宗鉉李應宗宋宅明黃載恒朴瑞源李東益李魯中李魯修李魯赫洪最榮朴重祜金羲淳李象鉉沈公權沈元之兪星柱兪台柱尹致亮金鼎煥金履煥金昌煥尹鍾烈金載龜趙綱鎭趙命鎭吳夏常吳明常辛耆寧李宅運金錫根金文根趙學兼趙學順金在恂李英麟李普獻李厚生李熙采尹勉緯李命咸尹之鍾李集箕許明李元坤李東楹姜杓趙得永李爲彬李好明李學明沈鑄李雨龍尹禹欽李晉吾申思疇鄭在元鄭在天鄭致綏李曾植李秉漢李頔李鎭寬鄭在德黃仁燾黃基孝朴弘壽朴玄壽洪柱夏洪柱華李綰金載漣姜在寬姜在安金鍒金綱洪秉順洪遇燮李彦榮尹佐國趙學元趙學尙姜世文閔百純閔百漸閔永赫申錫顯趙顯鼎趙顯城趙顯冑沈魯賢沈鎜李海福金鎏趙亨鎭朴商和尹允東尹趾東李羲晟金煥奎金煥星鄭沆鄭泰柱李允昇鄭皙翔金載奕金樂淵姜彙喆李世玉鄭昱兪益柱尹商鼎鄭最成李誠傳李致重李英玉沈趾賢柳聖霖李克成洪樂謙韓公弼李宗明姜在寅姜在憲姜良會閔承赫李羲鼎金廷龍李世馛咸性浩李東益閔鎭衡承膺祚金良喆徐美修趙昌濂李錫禎金重瑞安鳳來金命瑜宋濟民李宗濂韓瀷韓涉尹善衡鄭履綏尹常東尹華東朴鳴和朴重浩吳命常吳敏常金復淳金仁淳金志淳金敦淳金晩淳申在明李義弘柳諄尹行任任履周林元浩徐有鉉朴準源林羽喆申在熙金得秋具圭錫李在純李東明鄭文綏李魯秀李魯和李馨五洪柱星趙光鉉金碩鉉鄭芝春洪柔燮沈在賢沈鎛柳賢喆李述初李惟謙朴晩源金宇柱任宗臣崔逵翰鄭觀顯李龍柱魚在雲鄭觀輝鄭國輝金鋐金老根金遠根金好淳元在長元在亨韓克裕韓樂裕李英紹沈能述沈能直朴明壽李喆奎黃鍾五徐有倫魚在象徐珏修金魯簡李羲駿洪益年金基彦朴載中鄭晩錫李鼎九許畯洪俊榮洪大榮權大應權太應權丕應李宗直李宗岳魚用九朴宗翊金魯中徐興輔金斗榮朴宗龜張錫中張乾張僴張鉉正洪益純韓潝尹守晩尹守翼尹守容申緝李用九李義悅閔修天李壽淵李義植李學宗李興弼沈師英沈師東兪肯柱兪昇柱兪擎柱張元伋沈能百兪漢良金履淵朴重祜金文根金斗寅南應來尹輝東李靖會徐季修慶光斗李基中尹龜祥安性天趙壽永趙進慶南復來南泰來洪益連李東獻宋榮林相說韓思默韓志默徐念修安植安光進宋文一李尙謙李儒任烒金鼎九徐有陶徐有陽李象鉉金啓英尹勉純尹勉鎭尹守鉉尹之鉉朴元陽李仁模安景明尹守興尹浣尹濡尹溶金元模具漸海徐有偁黃載鼎李翼源李鼎圭等疏曰。伏以臣等。以李惠祚之侮辱先正臣宋時烈。事係斯文。義在必討。此所以始也大學之捲堂。繼而四學之叫閽。期於得請而後已者也。伏承前後批旨。每以待朝廷公議。自當處分爲敎。而只緣在廷諸臣。不能仰體聖意。歷累日而寥寥無聞。臣等不勝抑鬱。方欲治疏申請之際。得伏見處分下者。惠祚施以削版之典。有以仰大聖人明好惡嚴隄防之意。出尋常萬萬也。第伏念惠祚。卽一斯文之亂賊也。其所詆毁先正。譏斥箚疑。至以何許者何足道之說。肆然發口於稠廣之中者。究厥心腸。已極凶悖。而又其子漢肇輩。敢於多士之場。交口醜辱。罔有紀極。尤可知其平日家庭之間。染習其父之悖論而然也。其爲罪犯。至於此極。則是豈薄勘輕律所可懲治其萬一者哉。儒臣竄配之請。可以見不與同中國之義。而畢竟處分。止於削版。臣等非不知聖度含容。特從寬典。而其於輿情之愈鬱。士論之益激何哉。此等配正之輩。不治則已。治之而不嚴。則凶徒無以懲矣。邪說無以熄矣。其爲世道之憂。容有旣乎。噫。殿下旣以公議。付之朝廷。而晩後請討之論。只發於一二儒臣之口。一二臣外。更無人於殿下之廷耶。況今處分。失之大寬。而尙不聞公議之繼起。臣等之爲朝臣慨然。已無可言。而若以煩瀆爲懼。不復陳聲討之義。則今日公議。終無可伸之期。玆敢不避猥越。相率齊籲於紸纊之下。伏乞聖明。亟察惠祚必誅之罪。更加配類嚴懲之典。以光聖德。以幸斯文焉。臣等無任屛營祈懇之至。謹昧死以聞。答曰。省疏具悉。李惠祚固有罪矣。而究其本事。亦非推上於朝廷者也。然予之處分者。卽待先正也。扶士氣也。爾等今又以處之輕。有此陳章。噫。爾等旣皆讀書。何不識事面如此也。爾等以明徽。比諸惠祚。欲請其律者耶。此則有不然者。明徽之罪。不但誣辱先正。筆之於疏章。且語犯乘輿矣。其律如此。而今也。斷惠祚以此律。則直所謂取長陵一杯土。何以加其律者也。且朝家處分之下。非士子所可越俎論事者。而如是賜批。不欲摧折而然也。爾等退守賢關。益修學業。
정조 2년
戊戌三月二十六日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而昨夜甘霈。誠可幸也。國榮曰。昨夜之雨。附種則雖似不足。而於牟麥。則必周洽矣。上曰。直閣待敎之校書兼銜。皆將單付耶。國榮曰。然矣。上曰。鄭志儉則應付校理。而徐龍輔則將付何銜耶。國榮曰。徐龍輔則當付博士云矣。國榮曰。館儒又以李惠祚事陳章。日前到院。而儒生之如是爭執誠可悶矣。上曰。李惠祚之事。不過語言之失。而儒臣旣已請罪勘律。則又何如是乎。國榮曰。當初事。本非推上於朝廷者。而自上旣已處分之後。又如是者。誠過矣。上曰。士氣雖不可摧折。而此等事。亦不可一味寬容。何以則好耶。國榮曰。此等事。務從鎭安之道。似好矣。上曰。卿言好矣。仍命退。諸臣以次出。
정조 2년
戊戌三月二十六日未時。上御誠正閣。藥房持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。國榮曰。館儒疏擧。雖甚未妥。許多儒生之屢日經宿於闕外。亦甚可悶矣。上曰。然矣。命書傳敎曰。今聞知申所奏。多士經宿指闕。而其疏則以齋日留院云。屢日等待之弊。不可不軫恤。其疏入之。上曰。右副承旨與右議政入侍。右副承旨李鎭衡。右議政徐命善進前。命善曰。夜間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。命善曰。昨夜之雨。誠爲幸甚矣。上曰。然矣。而猶有不足之慮。是可欠也。命善曰。雖似不足於附種。而此則姑不甚急云矣。上曰。入直奎章閣提學。藥房提調入侍。仍命知申先退。奎章閣提學徐命膺。藥房提調具允鈺進前。上謂命膺曰。卿於入直後。詳見圖書集成乎。命膺曰。詳見其冊子。則果是好冊子也。漢唐以來。似未有如此該博之書矣。上曰。粧冊可費幾日乎。命膺曰。卷帙甚多。粧出可至數朔云矣。上曰。今番都監之除減髢髮。果爲除弊之大者耶。命善曰。省費甚大矣。上曰。價爲幾何。允鈺曰。價將爲七八千兩。而非但價多。亦難覓得矣。除減之命。實爲大段省弊之道矣。命善曰。今番都監。務從節約。所入比前半減矣。上曰。儒生疏擧。誠怪矣。本事初非推上於朝廷者。而況已處分之後。又何如是乎。命善曰。處分已下之後。又復如是者。誠過矣。而以儒疏之頻數。戶曹糜費。亦不些矣。上曰。當初事。不過語言之失。而豈如是乎。命善曰。庶類又以渠輩事欲呈疏。來留闕外者多云矣。上曰。此事亦甚可悶矣。命善曰。然矣。而向來成出節目之後。銓曹尙無一二人收用者。故渠輩似益拂鬱矣。命膺曰。待敎之校書兼銜。著作博士間。隨其本職之品。而付之似好故。敢達矣。上曰。好矣。仍命退。諸臣以次出。
정조 2년
戊戌三月二十六日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。儒疏批答。何以則好耶。國榮曰。儒生之擧。雖甚過當。而在殿下待士之道。決不可罪之而摧折矣。上曰。卿言是矣。上命奏公事。上曰。予於公事酬應之暇。實無所事。惟以看讀書冊。召見臣僚。爲消遣之資矣。國榮曰。自古帝王之深居九重。沈溺聲色。以致敗亡之禍者。滔滔皆是。此實後辟可戒處也。大抵耽樂於深宮之中。抛棄機務。罕接臣隣。則危亡之機。雖迫於城闉之內。亦何以覺得乎。惟我先大王。深戒於此。粵自嗣服之初。至于晩年。惟以召接臣僚爲事。此誠盛德事也。在殿下繼述之道。尤宜師法於此等處也。上曰。然矣。先大王雖於倦勤之後。未嘗親近宦寺婦女。而惟與朝臣消日。此予所以仰覩而欽歎者也。上命退。諸臣以次出。
정조 2년
行都承旨洪國榮藥院直。行左承旨鄭民始坐直。右承旨李義翊坐直。左副承旨徐有防傳旨未下。右副承旨李鎭衡坐。同副承旨申應顯坐。注書柳孟養受由鄭東浚病。假注書李兢淵藥院直金載瓚仕直。事變假注書柳文養仕。
정조 2년
李義翊。以實錄廳郞廳。以摠裁官意啓曰。取考謄錄。則各房抄節告畢後。例出謄錄郞廳。以爲輪回入直粉板書役之地。今亦以五員依例。別單書入之意。敢啓。傳曰。知道。
정조 2년
李義翊。以弘文館言啓曰。本館下番修撰臣姜忱。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
李義翊。以進號都監都提調意啓曰。惠慶宮進號玉印篆文書寫官行都承旨洪國榮。書出正副本。謹此封進。以備睿覽裁擇之意。敢啓。傳曰。知道。
정조 2년
又以尊崇都監郞廳。以都提調意啓曰。大王妃殿上號玉寶篆文書寫官兼禮曹判書李景枯。書出正副本。謹此封進。以備睿覽裁擇之意。敢啓。傳曰。知道。
정조 2년
又以祔廟都監言啓曰。貞聖王后追上徽號玉寶篆文書寫官刑曹參判徐有慶。書出正副本。謹此封進。以備睿覽裁擇之意。敢啓。傳曰。知道。
정조 2년
又以封園都監言啓曰。延祜宮上諡銀印篆文書寫官昌城尉黃仁點。書出正副本。謹此封進。以備睿覽裁擇之意。敢啓。傳曰。知道。
정조 2년
又以進號都監言啓曰。惠慶宮進號時樂章文製述官。別單書入之意。敢啓。傳曰。知道。
정조 2년
又以禮曹言啓曰。王大妃殿上尊號及惠慶宮進號吉日。已爲啓下矣。正日王大妃殿惠慶宮御座。定於何殿乎。敢啓。傳曰。知道。以通明殿擧行。
정조 2년
又以禮曹言啓曰。五月初二日祔太廟親祭時省牲省器。依例以親臨磨鍊擧行乎。敢稟。傳曰。依例爲之。
정조 2년
傳于李義翊曰。副提調持加減交濟湯入侍。
정조 2년
傳于李鎭衡曰。左承旨右承旨入侍。
정조 2년
備忘記。今下弓矢。阿吾地萬戶金光渭處給送。
정조 2년
傳于李義翊曰。明日儒生待令傳敎中集春門。以宣仁門爲之。
정조 2년
慶尙監司李性源狀啓。巨濟閑山島居良人吳仁宗等渰死事。傳于鄭民始曰。令本道。恤典擧行。
정조 2년
傳于李義翊曰。飭罰已施。反面在近。冬至三使臣。一倂給牒敍用。仍令該曹。口傳付職。
정조 2년
吏曹口傳政事。河恩君垙。延豐君李𡊠。
정조 2년
兵曹口傳政事。副司果李在學。
정조 2년
吏批。判書金鎭秀受由。參判徐浩修進。參議未差。右承旨李義翊進。
정조 2년
吏批啓曰。判書金鍾秀受由。參議未差。小臣獨政未安。何以爲之。敢稟。傳曰。仍爲之。以李謙彬爲執義。朴天衡爲司諫。洪履健姜彝正爲持平。朴在源爲獻納。沈有鎭爲修撰。張淀爲軍資正。趙德洙爲積城縣監。鄭民始爲奎章閣直提學。
정조 2년
兵批。判書李徽之進。同副承旨申應顯進。副護軍沈命德元啓英。副司直權恢呂萬永柳德中。
정조 2년
李義翊。以實錄廳言啓曰。一二三房抄節之役。今已告畢。一房堂上行司直鄭光漢。漢城府左尹李在協。戶曹參判金魯鎭。行副司直吳載純。禮曹參議李普行。郞廳副司果朴在源。奉常寺正李謙彬。宗簿寺正南柱老。文兼沈有鎭。兵曹佐郞鄭淵淳。二房堂上行副司直趙時俊。行副司直李在簡。刑曹參判徐有慶。大司成柳戇。行副司直李敬養。郞廳弘文館應敎林蓍喆。修撰姜忱。副校理黃昇源。副司果韓晩裕洪履健。三房堂上行司直鄭好仁。禮曹參判鄭昌聖。漢城府右尹金熤。行副司直李致中吳載紹。郞廳副司果宋煥喆。弘文館副修撰南鶴聞。文兼林濟遠。副司果朴天衡李殷模所兼實錄之任。依例減下。員役等。亦爲減下之意。敢啓。傳曰。知道。
정조 2년
李鎭衡啓曰。左參贊趙重晦。刑曹判書鄭弘淳。除拜後過三日。不爲出肅。依定式推考警責。仍卽牌招察任。何如。傳曰。允。
정조 2년
右議政徐命善箚曰。伏以臣於樂章文事。竊有所萬萬惶悚者。景慕宮旣有樂章。則惠慶宮進號時樂章。自是應行之禮。而別單啓下時。思未及周。初不磨鍊。今於俯詢之下。始乃怳然而覺。莫非臣昏謬之致。神精之消耗如此。莫重大禮。尙何望率事而無愆乎。製述官今方書入。而若臣不識之罪。宜被譴罰。惟願亟賜處分。以重國體焉。取進止。答曰。省箚具悉卿懇。製述官事。係是無例之例。則未及照察。元非可引之事。卿其安意。勿復控辭焉。仍傳曰。此批答。遣史官傳諭于右議政。
정조 2년
申應顯。以御營廳言啓曰。去夜二更量。重林察訪任大慶。犯夜被捉。依例移送該府之意。敢啓。傳曰。知道。
정조 2년
又以義禁府言啓曰。御營廳啓辭內。去夜二更量。重林察訪任大慶。犯夜被捉。依例移送該府事知道。啓下矣。任大慶。今方待命。卽爲拿囚之意。敢啓。傳曰。知道。
정조 2년
又以左邊捕盜廳言啓曰。去夜三更量。幼學尹商鼎。犯夜被捉。而係是士子。移送秋曹之意。敢啓。傳曰。知道。
정조 2년
又以刑曹言啓曰。因左邊捕盜廳啓辭。去夜三更量。幼學尹商鼎。犯夜被捉。移送秋曹事。命下矣。犯夜人尹商鼎。依律文決笞五十度。放送之意。敢啓。傳曰。知道。
정조 2년
戊戌三月二十七日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。先大王行錄當書下。而此亦撰出一篇文字耶。國榮曰。此與行狀有異。以條件書下。似好矣。上曰。略有錄置者。將乘隙修正以下矣。國榮讀奏禮曹草記。上曰。禫祭還內時。侍衛服色。雖以黑天翼磨鍊。而天翼本無黑色。此則勢將仍着靑天翼矣。國榮曰。事勢似然矣。上曰。臺諫之在外者多乎。國榮曰。然矣。上命書傳敎曰。在外臺諫許遞。政官牌招開政。國榮曰。金吾滯囚可悶矣。上曰。守令之滯囚可悶。而積城加平。則旣在當遞之科。今日政差出。好矣。國榮曰。加平則到任未滿十日云。似有可恕之道矣。上曰。然矣。命書傳敎曰。積城縣監。從當照律。爲先改差。今日政差出。國榮曰。館儒留院疏。昨日旣命入之。今日賜批。似好矣。上曰。將欲下批矣。仍命退。諸臣以次出。
정조 2년
戊戌三月二十七日辰時。上御誠正閣。右承旨入侍時。右承旨李義翊。假注書金載瓚。記事官徐龍輔金勉柱。以次進伏訖。命書禮曹草記批。命書傳敎曰。先大王禫後。當月內樂懸而不作之意。旣有式令。則觀此禮曹節目。祔廟後還宮時。只言服色。不言樂作與否。極爲疎漏。該堂推考。此等未盡照檢處。仔細釐正。俾無臨時窘速之弊。又命書曰。宮人執事。預先調習。而箋文致詞。尙不撰出。速令製進。與冊文寶文儀註等文字。眞諺各一本精書。入于慈殿宮事。分付。上曰。騎馬二匹立之。史官二員待命。出榻敎上曰。注書及上番翰林。馳往實錄都監及祔廟都監。摘奸以來。命退。承史以次出。
정조 2년
戊戌三月二十七日巳時。上御誠正閣。左承旨入侍時。行左承旨鄭民始。假注書李兢淵。記事官徐龍輔金勉柱。以次進伏訖。上曰。榮掃之行。善爲往來乎。民始曰。得蒙恩暇。俾伸至情。不勝感激矣。上曰。何日還歸乎。民始曰。昨纔入城矣。上曰。其間張志恒事。豈不可駭乎。民始曰。臣歸後。略聞其槪。此人之如是。比他尤怪駭矣。上曰。今方反庫。而若如傳說。則訓局事。誠甚可悶矣。民始曰。然矣。上曰。惠慶宮進號時。有樂章文乎。民始曰。臣未知之矣。上曰。景慕宮則旣有樂章文。故上號時。更不製進。而惠慶宮則宜於今番。製進樂章文。磨鍊與否。注書問于都監以奏。賤臣承命出問還奏曰。樂章文。未及磨鍊云矣。上曰。分付都監。使之撰進。可也。上命書禮曹綏吉園延祐宮祭禮議定草記判付。上曰。祭物名色。令奉常寺錄入事。分付。上曰。政事催促爲之。仍命退。諸臣以次出。
정조 2년
戊戌三月二十七日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。左承旨之今始爲奎章閣直提學。亦云晩矣。國榮曰。然矣。而自此以後。閣中事。亦將同周旋。殊甚欣幸矣。上曰。儒疏批答。何如。國榮曰。辭旨雍容。義理嚴正。儒生輩亦必感服矣。上曰。今年三日製。未得設行。儒生能不落莫耶。國榮曰。儒生想必解望矣。上曰。召見居齋儒生。試以製講。何如耶。國榮曰。其在勸奬之道。似好矣。上命書傳敎曰。三日製旣不設行。月講旬題申飭之時。宜乎有勸奬之道。而賢關在近闕之地。久未召見。明日大司成。率居齋儒生。來待於集春門外。上曰。長銓久未爲政。南行初入仕多窠乎。國榮曰。別無多窠。只有景慕宮守奉官及繕工監役兩窠云矣。上曰。銓官姑未出去乎。知入。賤臣承命出問還奏曰。政官已出去云矣。上命退。諸臣以次出。
정조 2년
戊戌三月二十七日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命讀右議政徐命善箚子。上曰。惠慶宮樂章文。係是無例之例。則製述官之未及磨鍊。不是異事矣。國榮曰。然矣。上命書批答。國榮讀奏京畿監司開城留守雨澤狀啓。上曰。雨澤終似不足矣。國榮曰。以狀啓觀之。則皆以爲午麥勃興。民事可幸云。而至於附種。則似未洽足矣。上曰。明日召見儒生時。若分製講而試之。則事陟張大。只令製述。則講生似無聊。何以則好矣。國榮曰。講則以箴銘頌爲之。亦似無妨矣。上曰。然矣。上命書公事判付。仍命退。諸臣以次出。
정조 2년
行都承旨洪國榮藥院直。行左承旨鄭民始坐直。右承旨李義翊坐。左副承旨徐有妨傳旨未下。右副承旨李鎭衡坐。同副承旨申應顯坐直。注書柳孟養受由鄭東浚病。假注書李兢淵藥院直金載瓚仕直。事變假注書柳文養仕。
정조 2년
申應顯啓曰。合辭方張之時。兩司無詣臺之員。除在外疏批未下署經外。未肅拜人員。倂卽牌招。何如。傳曰。允。
정조 2년
以執義李謙彬。持平洪履健姜彝正。司諫朴天衡。獻納朴在源。正言嚴思憲等牌不進。罷職傳旨。傳曰。只推。
정조 2년
申應顯。以義禁府言啓曰。重林察訪任大慶。去夜二更量犯夜。而因御營廳啓辭拿囚矣。犯夜人以官爲名者。令該府。隨更數決笞事。曾有先朝受敎。任大慶。杖二十度後放送之意。敢啓。傳曰。知道。
정조 2년
傳于申應顯曰。風寒若此。滯囚可悶。已判下時囚。卽爲放送。逋欠守令。亦令今日內照律放送後。草記事。分付。
정조 2년
傳于李義翊曰。試官持收券入侍。
정조 2년
傳于李義翊曰。入格儒生。使之待令矣。不爲待令。大司成推考。
정조 2년
傳于鄭民始曰。大司成入侍。
정조 2년
傳于李鎭衡曰。諸承旨入侍。
정조 2년
申應顯。以弘文館言啓曰。本館上番闕直。事甚未安。校理李儒慶。旣已帶職蒙宥。卽爲牌招。何如。傳曰。允。
정조 2년
傳于鄭民始曰。坐直承旨入侍。
정조 2년
申應顯。以吏曹言啓曰。成均館學諭崔鳳諧劉度興。除拜後過限未肅拜。竝依例罷職。何如。傳曰。允。
정조 2년
鄭民始。以兵曹言啓曰。景福宮衛將李衡命。除授在外。過限未上來。依法典改差。忠壯衛將李光台。部將姜昌煥。供職不謹。行事麤鄙。一廳僚員。決難比肩云。該廳報辭旣如是。則不可仍置。竝汰去。何如。傳曰。允。
정조 2년
戊戌三月二十八日。記事官姜彙鈺。義禁府啓目朴晉壽。依大明律。笞五十收贖。解見任別敍。私罪照律事。傳曰。到任未滿十日。當責來效。姑爲付過。帶職放送爲良如敎。
정조 2년
戊戌三月二十八日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。大司成率儒生來待云乎。國榮曰。俄已入來云矣。上曰。儒生旣欲以製講試取。則不可無試官。誰可爲之耶。國榮曰。大提學旣在闕中。使之考券好矣。上曰。然矣。上曰。大司成率儒生。來待于崇德門外。承旨詣閤。仍命退。諸臣以次出。
정조 2년
戊戌三月二十八日辰時。上御隆孝門外幕次。太學居齋儒生親臨講製入侍時。行都承旨洪國榮。行左承旨鄭民始。右承旨李義翊。右副承旨李鎭衡。同副承旨申應顯。假注書李兢淵金載瓚。記事官徐龍輔金勉柱。以次侍立訖。上具翼善冠淺淡服烏犀帶殿座。上曰。大司成率儒生入庭。大司成柳戇。與儒生。行四拜禮。上曰。大司成上殿。戇進伏。上曰。應製者起立。應講者進坐。上曰。儒生入庭者何少也。戇對曰。日前捲堂時。以不參會議。出齋者五十人。卽今居齋者。只此而已。上曰。入直儒臣入侍。修撰姜忱進伏。上曰。大提學入侍。上命書御題曰。儒臣只有一人。曾有參下試官之例。上番翰林與儒臣。同爲書題。可也。書訖。命懸題。上曰。使臣何當復命。國榮曰。今日宿高陽云矣。上命諸試官曰。卿等留此。先爲開講。次第收劵。來待閤外。仍還內。
정조 2년
戊戌三月二十八日巳時。上御誠正閣。左承旨入侍時。行左承旨鄭民始。假注書李兢淵。記事官徐龍輔金勉柱。以次進伏訖。上曰。卿之爲奎章閣之任。亦云晩矣。民始曰。臣以孤根弱植。濫蒙聖恩。淸顯之職。無不踐歷。惶感之餘。不勝悚懍矣。上曰。昨日儒疏之批。何如。民始曰。辭敎雍容嚴正。渠輩亦必歎服矣。上曰。予以待士之意。雖不摧抑。而事誠可悶矣。民始曰。然矣。上曰。庶儒事亦可悶矣。民始曰。三南庶類。激憤於館學通文。而爲此疏擧云矣。上曰。士者國之元氣。而不能導率。未見蔚興之效。良可歎也。民始曰。儒生之置諸賢關。非但守直聖廟。將以作成人才。用之邦國。而近來士。習不古。不無徒費籤鹽之歎矣。上曰。今番雨澤。甚不足耶。民始曰。牟麥則頓然向蘇云矣。上曰。湖南何如云耶。民始曰。湖南姑無悶旱之報矣。上曰。外邑亦有儒生之弊乎。民始曰。外邑亦不無弊端云矣。上曰。嶺南人心。則能知畏官長乎。民始曰。嶺南則稍勝於他處云矣。上命退。諸臣以次出。
정조 2년
戊戌三月二十八日午時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。儒生製述。盡爲收劵云乎。國榮曰。儒生幾盡呈劵云矣。上曰。講經純通者幾人乎。國榮曰。純通者四人云矣。上曰。冬至使今日入來云耶。國榮曰。今日當。宿高陽云。明當入來矣。上曰。如已收劵。試所承旨與大提學大司成。持試劵入侍。儒生亦爲入侍。賤臣承命出傳。右承旨李義翊。大提學徐命膺。大司成柳戇。修撰姜忱進前。上曰。製述果無曳白者乎。義翊曰。三人以白文呈劵矣。上曰。白文亦爲持入。仍命考劵。上曰。試劵中有善作者乎。命膺曰。其中二劵最勝矣。上曰。知申之意。何如。國榮曰。二劵中一劵尤勝。此則雖大科。足可爲之矣。考劵訖。上曰。白文呈劵者。誰也。先爲拆封見之。命膺曰。白文卽柳焯柳範之安允耆也。上曰。今日之題。旣與他題有異。而且非難製之題。則其所曳白。不無可疑之端。大司成之意。何如。戅曰。事甚可怪矣。上曰。以國子長嚴懲討之心。旣有可疑之端。則不可仍置。出去閤外。招問委折於曳白儒生。可也。仍命先退。上拆封。上曰。金熙朝。誰也。國榮曰。此是有文名者也。上曰。其文果善作矣。命膺曰。近來科作中最勝矣。上曰。金和鍾。誰也。僉曰。不知矣。命膺曰。純通四儒生。將爲比較乎。上曰。將爲比較矣。上曰。同副承旨率講經比較儒生入侍。講冊則以書傳爲之。同副承旨率儒生進前。上命試講。上曰。講生中閔鎭衡擧措。可駭矣。命應曰。殊甚駭然矣。上曰。居齋儒生閔鎭衡停擧出榻敎上曰。白文儒生。大司成已爲招問乎。注書知入。賤臣承命出問還奏曰。曳白儒生。姑未入來。故今方催促云矣。試講訖。上命書傳敎曰。居齋儒生講製時。講居首幼學崔逵翰。製述居首生員金熙朝。紙五卷筆五枝墨五笏賜給。講之次幼學金廷龍。製述之次生員金和鍾。各紙三卷筆三枝墨三笏賜給。又命書傳敎曰。時囚李儒慶。分揀放送。上命退。諸臣以次出。
정조 2년
戊戌三月二十八日申時。上御誠正閣。大司成入侍時。大司成柳戇。行左承旨鄭民始。假注書李兢淵。記事官徐龍輔金勉柱。以次進伏訖。上曰。白文儒生招問乎。戇曰。白文三人中二人。或書半篇。或書數行。而一則試紙染墨。一則誤書越行。別無可疑之端故不問。而安允耆爲名人。全是白文故招問矣。上曰。何處居生云乎。戇曰。居在南陽。而素無表工。不能製進云矣。上曰。年歲。幾何。戇曰。年則二十六。而問其親戚。則以爲安允行之遠族。問其同接。則皆是鄕居之人矣。上曰。別無可疑之端乎。戇曰。然矣。上曰。實狀如是。則不必深究。而其在正士趨之道。亦不可無飭。姑爲停擧。好矣。戇曰。以陞補逐朔爲之事。筵稟定式。而至於三伏極熱之時。則儒生必多致傷之慮。六七月所設二抄。預爲兼行於四五月似好。故敢此仰達矣。上曰。依爲之。出擧條戇曰。本館財力。不能成樣。故昔在中廟朝。以蝟島楸子兩島劃給。以爲養士之資矣。其後居民。以陳田起耕。報于戶曹。本館不得收稅故。故重臣李晩成。故宰臣沈聖希爲大司成時。連爲陳奏還推。而間又見失。故言于戶判。則以爲一番經稟後。可以還送云。而此是加耕之故。戶曹則別無所收。而且不過二十餘結。其數亦不多矣。上曰。與戶判相議。後日次對。使之奏達。可也。仍命退。諸臣以次出。
정조 2년
戊戌三月二十八日酉時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。俄者白文呈卷者。似是穉騃之類矣。國榮曰。聞是年少鄕儒云。其不能製呈。不是異事矣。上曰。壯元之文。可謂善作耶。國榮曰。所作甚鍊熟矣。上曰。俄見黃海道雨澤狀啓。則幾得一犂。頃日之雨。可謂均沾矣。國榮曰。然矣。上命奏公事。仍命書判付。國榮曰。先大王行狀。今將撰修。而以行錄之未下。尙未爲之云。從速書下。好矣。上曰。若干錄置者。皆在亂草中。今夜欲與左承旨謄出矣。國榮曰。大司諫上疏。尙未下批矣。上曰。擾未果矣。國榮曰。其在來諫之道。臺臣言事之疏。宜卽賜批矣。上曰。卿言甚好。明當下批矣。仍命退。諸臣以次出。
정조 2년
戊戌三月二十八日二更一點。上御誠正閣。左承旨入侍時。行左承旨鄭民始。假注書李兢淵。記事官徐龍輔金勉柱。以次進伏訖。上曰。先大王行錄。略有前日錄置者。而在於亂草中。方欲謄出矣。仍命民始書之。上曰。本草先爲謄出。然後可以點改其可改處矣。民始曰。然矣。上曰。本草之謄出者頗多。難於獨書矣。仍命翰注分書。書訖。上命民始讀奏。上命退。諸臣以次出。
정조 2년
行都承旨洪國榮藥院直。行左承旨鄭民始坐。右承旨李義翊坐直。左副承旨徐有防傳旨未下。右副承旨李鎭衡坐。同副承旨申應顯坐直。注書柳孟養受由鄭東浚病。假注書李兢淵藥院直金載瓚仕直。事變假注書柳文養病。
정조 2년
李義翊。以義禁府言啓曰。風寒若此。滯囚可悶。已判下時囚。卽爲放送。逋欠守令。亦令今日內照律放送後。草記事。命下矣。時囚罪人洪儆。公穀法意。何等嚴重。而庚寅條還上。渠雖謂之竭力準捧。當年吏逋。旣發於監色之招。則其矇不覺察之罪。在所難免。以此照律罪。取考文律。則大明律錢糧互相覺察條。有曰倉穀官吏庫子。皆得互相覺察。差侵欺盜用借貸。係官錢糧而失覺察者。杖一百。大典推斷條。有曰犯私罪。杖一百決杖。告身盡行追奪。先朝受敎內。王府決杖者。代以金贖矣。洪儆。杖一百收贖。告身盡行追奪放送。李喆純李杞齡等。國穀典守法意。何等嚴重。而李喆純。還穀虛留之數。至於七十餘石之多。李杞齡。還穀虛留之數。至於二千餘石之多。事極駭然。揆以公法。實難容貸。閔百寅。該倉移設之後。凡于糶糴出納。倉庫子折磨勘會案文書。皆自該郡。主管擧行。則九十田石虛留之罪。在所難免。以此照律罪。續大典倉庫條。有曰虛錄反作守令。徒三年定配。又五年禁錮。大典推斷條。有曰犯私罪杖一百以上之罪。告身盡行追奪云矣。李喆純李杞齡閔百寅等。竝告身盡行追奪。又五年禁錮。李喆純。公忠道忠州牧連原驛徒三年定配。李杞齡。江原道鐵原府龍潭驛徒三年定配。閔百寅。原州牧安昌驛徒三年定配。以議啓內辭意。具罪目。依例發遣府書吏羅將。押送于各其配所之意。敢啓。傳曰。知道。如有功議者。隨功議。各減一等。
정조 2년
李義翊。以義禁府言啓曰。洪儆。杖一百收贖。告身盡行追奪。李喆純李杞齡閔百寅等。告身盡行追奪。又五年禁錮。而李喆純。公忠道公州牧連原驛徒三年定配。李杞齡。江原道鐵原府龍潭驛徒三年定配。閔百寅。原州牧安昌驛徒三年定配事草記批旨內。如有功議者。隨功議。各減一等事。啓下矣。洪儆。八代祖景霖。靖國功臣。李喆純。慶平君五寸親。李杞齡。十三代祖英毅。開國功臣。閔百寅。五代祖機。靖社原從功臣。驪興府院君五寸親云。洪儆。功減一等。杖九十收贖。奪告身四等。李喆純。議一等。告身盡行追奪。又五年禁錮。從二年半定配。李杞齡。功減一等。告身盡行追奪。又五年禁錮。從二年半定配。閔百寅。功議各減一等。告身盡行追奪。又五年禁錮。徒二年定配之意。敢啓。傳曰。知道。
정조 2년
傳于申應顯曰。時囚備邊郞。卽爲放送後。草記事。分付。中官妖惡。不可尋常處之。若或許接於馬房等處。則上經歷以下。當爲處分。以此嚴飭。
정조 2년
傳于申應顯曰。內司文書。極其胡亂。故使納前文書。則百計稱頉。終不現納。當該書員庫子。照律定配次。令秋曹。卽爲嚴囚。
정조 2년
傳于申應顯曰。下敎之後。文書終不現納。亦不待令門外。俄者待令內司書員四名。令該曹。一體嚴囚。俾勿弛緩事。亦爲嚴飭於該署。
정조 2년
傳于申應顯曰。非但下人之罪。次知中官。拒逆不納。亦爲駭然。令該府。拿問嚴處。
정조 2년
傳于李義翊曰。使臣入侍。
정조 2년
李義翊。以弘文館言啓曰。本館上番闕直。事甚未安。校理李儒慶。旣有只推之命。卽爲牌招入直。何如。傳曰。允。
정조 2년
李鎭衡。以戶曹言啓曰。於義本宮。依定式。參判臣金魯鎭。與正郞臣李寬。工曹參議臣李壽鳳。佐郞臣尹英喆。進詣奉審。則啓慶軒薍簾五浮。風遮草芚三立破傷。樂善齋雨漏一庫。分付各該司。卽速修改。亦令本曹郞廳。監董擧行之意。敢啓。傳曰。知道。
정조 2년
又以戶曹言啓曰。鄕校洞。於義宮奉安閣彰義宮。依定式。參判臣金魯鎭。與正郞臣李寬詣奉審。則鄕校洞。於義宮奉安閣。薍簾一浮。風遮草芚一立破傷。彰義宮。日閑齋御製懸板二部紅紗籠及易安窩御製懸板二部紅紗籠破傷。分付各該司。使之速修改。亦令本曹郞廳。監董擧行之意。敢啓。傳曰。知道。
정조 2년
又以戶曹言啓曰。文昭殿碑閣蠶壇碑閣淨業院碑閣追慕碑洞流霞亭。依定式。發遣本曹郞廳奉審。則文昭殿碑閣。一庫沙壁剝落。蠶壇碑閣。南北紅箭門腐傷。追慕洞碑閣。夫防草二張脫落。淨業院碑閣。御筆懸板紅紗籠破傷。西邊火防蓋板朴只折落。流霞亭。風遮草芚一立破傷。壁塗窓戶。庫庫破傷。四邊墻垣蓋瓦。庫庫脫落。萬懷堂。壁塗窓戶。庫庫破傷。千慕堂。房雨漏一庫。窓戶庫庫破傷。東門屯太腐傷。以上修改處。分付各該司。卽速修改。亦令本曹郞廳。監董擧行之意。敢啓。傳曰。知道。
정조 2년
李義翊。以校理李儒慶牌不進。罷職傳旨。傳曰。只推。
정조 2년
戊戌三月二十九日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。先大王行錄之前日錄置者。昨夜先爲謄出矣。仍命讀奏。上曰。先大王盛德大業。雖外廷之臣庶皆知之。而至於潛德時行蹟。宮中所傳之外。無以詳記。是可恨也。國榮曰。以此錄出者觀之。先大王至行懿德。求諸古牒。罕有疇匹。不勝欽歎矣。上曰。然矣。國榮曰。先大王盛德大業。孰非後嗣王所可繼述者。而至於重祀典廣孝敬愛民節儉等事。尤卓越百王。而殿下之所嘗仰覩者也。古人曰。欲法堯舜。當法祖宗。伏願殿下。益加聖念於師法之道焉。上曰。所勉切實矣。上曰。行錄中。不無文理未暢處矣。仍命點改。上命退。諸臣以次出。
정조 2년
戊戌三月二十九日申時。上御誠正閣。藥房副提調入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。尾閱之泄。何處不然。而至於內司。則下吏盜竊之弊。尤無可言。何以則可以矯弊乎。國榮曰。此無主管處。故渠輩從中弄奸而然矣。若使戶曹。收稅而送之。則似爲防奸之一助矣。上曰。不可不從長變通矣。國榮曰。諸道雨澤狀啓中公忠道。則與畿內無異。而至於慶尙道。則或不過浥塵云。想必渴望矣。上曰。雨澤大體不足。甚可悶矣。國榮曰。冬至使臣。今方入來云矣。上曰。當召見。謝恩後仍爲留待事。分付。仍命退。諸臣以次出。
정조 2년
戊戌三月二十九日申時。上御誠正閣。使臣入侍時。同副承旨申應顯。假注書金載瓚。記事官徐龍輔金勉柱。正使河恩君垙。副使延豐君李𡊠。進伏訖。上曰。使臣進前。卿等萬里銜命。無恙返面。予庸喜焉。垙等對曰。莫非聖恩攸曁。而臣等奉使無狀。致使君命遠辱。使事生梗。惶恧之至。待罪而已。上曰。何以致此。其各詳陳。對曰。臣等十二月二十八日到燕京。翌曉皇帝索入奏文。而以儲君嗣位四字不合式例。下勅旨於禮部。大生葛藤云。故臣等備陳前例。詳據年條。呈文于禮部。則禮部答以皇上。旣有咨文於汝國。惟當歸獻而已。何可越分煩聒耶。臣等答以此是本國詞臣相臣。有未能照察。國王何以知之。俺等受命萬里。來觀上國。而反致皇上之威怒。此莫非俺等之罪。若不得一暴顚末。期於反寢。則將何以歸報我國王也。反覆爲說。歷日相難。而終無以回聽矣。上曰。其政令威儀城郭甲兵。何如。對曰。政令則小甲輩傳以爲。近年則威罰轉苛。爵賞太濫。親王之殿上咳唾者。罪至廢錮。衛士之車前執戟者。官躋侍郞。朝廷之上。人莫敢一言。土木之役。民不堪其苦。治法政謨。無一可恃。而但威力所及。長於駕馭。尙今不亡者此也。威儀則皇帝出幸時。左右持蓋纛鈇鉞。列行前導者。凡八九百人。甲士騎馬者。一齊擁去。而高官大職之類。無騶從呵導。各控一騎。而中間乘小轎者。是皇帝云。初無點班分序濟濟可觀之儀矣。至於殿闕樓臺之盛。市肆人畜之富。燕京爲甲。而鳳城次之。臺城則嘗以鐵騎。擺屯城上。而皇帝出遊。則十里之內。人不敢近前云矣。上曰。文學筆藝似。何如。對曰。象譯之弟爲翰林。宰相之壻爲販商。推以刀錐相競。而初不事文學。至於筆藝。歷覽其揭壁拈楣。名以善寫者。亦不知其爲好矣。上曰。今番使行。逢於何處。對曰。逢於黃州矣。上曰。卿等到何處。聞使行先聲乎。對曰。行到栅門界。胡商之販貨者。往往相謂曰東使且至云矣。仍命退。諸臣以次出。
정조 2년
戊戌三月二十九日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。卿之所製玉冊文。甚精緊善作矣。國榮曰。事務繁多。無暇構思。不能盡意製之矣。上曰。俄聞使臣之言。乾隆近漸老昏。愛銀之癖尤甚。而以微事而罪罰親王。因私好而擢用輿儓云。其政令可怪矣。國榮曰。臣亦聞之。而政令之顚例。似由於耄荒而然矣。上曰。今番陳奏時抉摘文字之事。亦必由於老妄矣。國榮曰。今番事。與前日優待我國之意。大有異焉。此果可怪矣。上曰。先大王行錄。又有添入者。更加潤色。然後可以書下矣。仍命點改。上命退。諸臣以次出。
정조 2년
行都承旨洪國榮藥院直。行左承旨鄭民始坐直。右承旨李義翊坐。左副承旨徐有防傳旨未下。右副承旨李鎭衡坐直。同副承旨申應顯坐。注書柳孟養受由鄭東浚病。假注書李兢淵藥院直金載瓚仕直。事變假注書柳文養仕。
정조 2년
申應顯啓曰。刑曹參判徐有慶。參議趙英鎭。依下敎來待矣。傳曰。入侍。
정조 2년
李義翊。以進號都監郞廳。以都提調意啓曰。惠慶宮進號竹冊文書寫官議政府領議政金尙喆所寫草圖書一本。謹此封進。以備睿覽後。正書入刻之意。敢啓。傳曰。知道。
정조 2년
又以禮曹言啓曰。東朝上尊號時。壬寅丙午祔太廟後。只進表裏。庚申丁卯辛未丙子尊崇時。亦爲只進表裏。丙申癸酉東朝上尊號時。因特敎。進箋文致詞表裏矣。今有致詞速令製進之敎。依壬癸兩年例。箋文致詞。令承文院藝文館。卽爲製進。何如。傳曰。允。
정조 2년
又以禮曹言啓曰。惠慶宮進號上冊印後。自上當有進箋文致詞表裏等節。令承文院藝文館製進何如。傳曰。允。
정조 2년
又以禮曹言啓曰。泰寧殿所奉影幀移奉璿源殿吉日。今日官推擇。則來五月十五日午時爲吉云。以此日時擧行。何如。傳曰。允。當日當進詣泰寧殿展拜。奉來影幀。安於璿源殿後還內。影幀諸本中。旣有永禧殿所奉本。百官行禮兩處。依例爲之事。亦爲知悉擧行。影幀奉來時合行節次。係是無例之禮。參酌他例。成定節目。從速稟旨。
정조 2년
又以實錄廳言啓曰。謄錄郞廳李信祜有身病。洪仁浩在外。竝減下。其代權知承文院副正字趙興鎭李祖承差下。使之察任。何如。傳曰。允。
정조 2년
又以弘文館言啓曰。本館上番。連日闕直。事甚未安。副校理黃昇源。自鄕上來云。卽爲牌招入直。何如。傳曰。允。
정조 2년
傳于李義翊曰。禮房承旨馳詣廟宮。受香諸處奉審。諸執事進排官摘扞。仍詣雩祀壇。諸執事進排官。亦爲摘扞以來。
정조 2년
以校理李儒慶牌不進罷職傳旨。傳于李義翊曰。只推。
정조 2년
鄭民始。以禁衛營言啓曰。東南兩廟殿閣三門翼廊塗灰新造修改之役。今月初一日始役。同月三十日畢役之意。敢啓。傳曰。知道。監董人員。別單書入。待啓下。令度支施賞。可也。
정조 2년
李義翊。以弘文館言啓曰。本館上番應敎林蓍喆。以實錄廳郞廳。晝仕出去矣。謂有情勢。陳疏到院。原疏自政院。纔已退却。而上番仍爲闕直。事甚未安。應敎林蓍喆。校理鄭宇淳。副校理沈豐之。竝卽爲牌招。以爲推移入直之地。何如。傳曰。允。
정조 2년
申應顯。以義禁府言啓曰。時囚備邊郞。卽爲放送後。草記事。命下矣。時囚罪人韓光迪金景濂閔致鎭李殷保金魯衡申大坤等。竝卽放送之意。敢啓。傳曰。知道。
정조 2년
申應顯。以義禁府言啓曰。時囚罪人李尙佐。杖一百收贖。告身盡行追奪。徒三年定配事。照律啓目。允下矣。李尙佐。杖一百收贖。告身盡行追奪。黃海道豐川府安山驛徒三年定配。而以議啓內辭意。具罪目。依例發遣府羅將。押送配所。何如。傳曰。允。
정조 2년
又以刑曹言啓曰。內司文書。極其胡亂。故使納前文書。則百計稱頉。終不現納。當該書員庫直。照律定配次。嚴囚事。命下矣。依傳敎。當該書員徐忠錫白祥源金致亨崔得恒南翼瑞崔仁大池宗賢。庫子金贊景劉漢福張泰輝宋元甲。竝嚴囚之意。敢啓。傳曰。知道。
정조 2년
又以刑曹言啓曰。俄者待令內司書員四名。一體嚴囚事。命下矣。依傳敎。當該書員崔相麟金大有文時曄黃德淳。竝嚴囚之意。敢啓。傳曰。知道。
정조 2년
戊戌三月三十日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而昨夜見咸鏡監司狀啓。咸興失火。殆至四百戶。言念民事。不勝慘然矣。國榮曰。咸興之昨今年。連有火災。誠極驚慘矣。上曰。人命燒死者。亦有四人云。尤極慘切矣。國榮曰。朝家另加顧恤。然後許多民生。可以安堵矣。上曰。昨年失火時下敎。卿能記憶否。國榮曰。臣未能詳記。而今番顧恤等事。亦依昨年之爲事下敎。似好矣。上曰。內司下吏。終不現納其文書。此實渠輩欲掩其弄奸之跡故也。殊可痛駭矣。國榮曰。各司皆有重記等文書。則內司豈獨無之乎。上曰。然矣。國榮讀奏禮曹草記。上命書判付。仍命退。諸臣以次出。
정조 2년
戊戌三月三十日巳時。上御誠正閣。刑曹堂上入侍時。右副承旨李鎭衡。假注書金載瓚。記事官徐龍輔金勉柱。刑曹參判徐有慶。刑曹參議趙英鎭。以次進伏訖。上曰。國家財用。旣有地部。則內需司之設。不亦冗乎。予嘗欲罷之。而姑未遑矣。然而內司事。近多不成說者。昨日使之錄入其捧上文記。則名存實無者不一而足。故命入私簿及重記。而以死拒牢。終不現納。事關法紀。萬萬駭然。昨已出付法曹。卿等今日開坐。施威嚴問。一一査出。重記及傳受私記。俾卽現納。而以若不直招。則當爲加刑之意。發問目。捧供以聞。命刑堂先退。命書傳敎曰。觀此北伯狀啓。民戶燒燼。至於此多。言念民情。痌若在己。嗟。彼關北之民。纔經瘡痍。又當火災。安能奠厥居而免顚連之患也。若不別般軫恤。則其所流離之四。予所使然。寧不懍如。延燒民戶。原恤典外。以管餉穀中數百包。從優賙給。亦爲限一年免役。燒死民人四名。另加周恤。令道臣將此傳敎。曉宣父老。使之安堵作業事。下諭于本道監司趙㻐處。亦令廟堂今日內措辭行會。俾勿遲滯事。一體分付備局。又命書傳敎曰。徽寧殿上號時。宜有致詞矣。雖在太廟。有上號時致詞之例。前此徽寧殿上號。亦有已例。而今不磨鍊。豈其謚號與尊號有異。而原無前例乎。令都監及禮曹。廣考前例以入。又命書傳敎曰。惠慶宮進號後致詞。則旣有景慕宮上號時進致詞之例。當依例擧行。而箋文則頭辭有礙掣之端。勿爲磨鍊事。分付。命退。承史以次出。
정조 2년
戊戌三月三十日未時。上御誠正閣。藥方副提調入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。俄見兵曹都案廳文書。則近來國役雖多。豈如是過濫乎。此是該堂不能檢察之致也。國榮曰。吏胥弄奸之弊。自古伊然。爲官長者。有難盡察矣。上曰。予於凡事。非欲苛察。而每爲矯弊。不無下行有司之事者。是誠可悶矣。國榮曰。此果可悶矣。爲治之道。不在於躬親細務。而在於挈其綱領。大抵人君。得人而任之。則庶務自治。百度俱貞。而苟未得人。則以一人之聰明。何以摠察許多事務乎。惟當以擇才授任爲務矣。上曰。卿言。是矣。國榮曰。關王廟修改。已爲畢役矣。上曰。別單入之。賤臣承命捧入。上命書賞典判付。上命退。諸臣以次出。
정조 2년
戊戌三月三十日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。今日則雨意。何如。國榮曰。日候蒸鬱。今夜則庶可得雨矣。上曰。內司下隷。屢次推問。終始隱諱。何以則好耶。國榮曰。此輩之所爲。雖甚痛駭。而內司之爲其囊㯱。其來已久。此亦屬之令前。似好矣。上曰。卿言。好矣。國榮曰。前亦屢次仰達。而殿下之明察太過。古人所謂水太淸則無魚之說。誠是格言也。伏願殿下。益務含容之道焉。上曰。此是藥石之言也。可不留念乎。國榮讀奏公事訖。上命退。諸臣以次出。
정조 2년
行都承旨洪國榮藥院直。行左承旨鄭民始坐。右承旨李義翊坐。左副承旨徐有防坐直。右副承旨李鎭衡坐直。同副承旨申應顯坐直。注書柳孟養受由鄭東浚病。假注書李兢淵藥院直金載瓚直。事變假注書柳文養仕。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 2년
申應顯啓曰。合辭方張之時。兩司無詣臺之員。除在外疏批未下外署經外。未肅拜呈告人員。竝卽牌招。何如。傳曰。允。
정조 2년
傳于申應顯曰。輪對官入侍。
정조 2년
傳于申應顯曰。設置雲觀。窺測雨暘。何等莫重之事。又是敬天之一端。而況今好雨。卽是渴望之餘。則在本監擧行之道。尤當十分着念。而昧爽以前下雨。只啓一分。更無書啓。到今申後飭敎之下。欲爲彌縫曰。以其後未準一分。故不得書啓云。萬萬駭然。畿伯狀啓以爲。自曉前至巳時。測雨器爲四分云。則該監官員之瞞告。益無所逃。不可不正罪。爲先令該監提調問啓。
정조 2년
申應顯。以觀象監官員。以領事提調意啓曰。設置雲觀。窺測雨暘。何等莫重之事。又是敬天之一端。而況今好雨。卽是渴望之餘。則在本監擧行之道。尤當十分着念。而昧爽以前下雨。只啓一分。更無書啓。到今申後飭敎之下。欲爲彌縫曰。以其後未準二分。故不得書啓云。萬萬駭然。畿伯狀啓以爲。自曉前至巳時。測雨器爲四分云。則該監書員之瞞告。益無所逃。不可不正罪。爲先令該監提調問啓事。命下矣。今日午前午後當番官員處。卽爲査問則以爲。測雨器水深書啓。舊例不一。或一日屢啓。或一日一啓。故今日曉頭書啓之後。未能周旋。申後飭敎下後。始乃再啓云。在前甘霈之降。不拘度數。隨分寸輒啓。旣有規例。則身爲番官。慢不致察。已極可駭。而京外測雨器周徑分寸。亦無異同。則畿營測雨器。與本監測雨器之一分相左。尤不成說。莫重傳敎之下。飾詐彌縫之狀。極爲巧惡。當該官員安思德趙尙烈等。令攸司各別重繩。臣等亦有不能檢飭之失。惶恐待罪之意。敢啓。傳曰。知道。勿待罪。
정조 2년
申應顯。以備邊司言啓曰。黃海水使黃寀。莅任旣久。實𧏮方重。連呈辭狀。勢難一向强迫。許遞。何如。傳曰。允。
정조 2년
申應顯。以上謚封園都監言啓曰。都監堂郞以下。園所往來時。依例騎驛。而勿爲㕑傳糧饌。自戶曹上下。何如。傳曰。更待下敎。附廟都監及禮曹草記。傳于申應顯曰。親臨則只進冊寶。攝行則有致詞云者。有不然之端。曾於景慕宮。憑考古例。行致詞之儀。而今於徽寧殿則不行。是宮重而殿反輕。此後毋論廟殿宮。上號時親臨與攝行致詞一節。依例擧行事。分付該曹。
정조 2년
申應顯。以上謚封園都監郞廳。以都提調意啓曰。綏吉園丁字閣造成時。各樣物力。雖十分節省。而至於不得容入者。則依例分定於惠廳兵戶曹三軍門。別單書入之意。敢啓。傳曰。更待下敎。
정조 2년
申應顯。以上謚封園都監郞廳。以都提調意啓曰。綏吉園丁字閣始役。則當在旬後。而凡諸擧行之節。豫先經紀。然後方可無窘束之慮。諸色匠人及募軍。入接假家。外方則無貢人進排之規。令附近邑分排造給。空石網子葛索等各樣雜物。亦令附近邑隨所入進排。而勿爲擾民。各其本官。從便待令後。如有貿用者。則以儲置米會減。木石輸運車子。令三軍門限十輛借送。何如。傳曰。更當下敎矣。
정조 2년
申應顯。以祔廟都監郞廳。以都提調意啓曰。徽寧殿上號時致詞前例。廣考以入事。命下矣。取考禮曹所在前後謄錄。則丙午年。始以百官致詞磨鍊矣。親臨命下之後。致詞則不爲擧行。癸巳壬寅壬辰丙申攝行時。皆有致詞之節。以此觀之。則致詞有無。不在於諡號尊號之別。而攝行則磨鍊。親臨則不爲磨鍊。前例如此之意。敢啓。傳曰。知道。
정조 2년
申應顯。以弘文館言啓曰。本館上番。連日闕直。事甚未安。應敎林蓍喆。校理鄭宇淳。副校理沈豐之黃昇源。旣有只推之命。竝卽牌招。以爲推移入直之地。何如。傳曰。允。
정조 2년
申應顯。以禮曹言啓曰。徽寧殿上號時致詞前例。令都監及禮曹廣考以入事。命下矣。取考前後謄錄。則丙午年。初以百官致詞磨鍊。而有依辛卯年例親臨之命。致詞不爲擧行。癸巳壬寅年追上徽號。壬辰丙申年太廟追上尊號。攝行敎是時。有致詞之節。而今番上徽號時親臨與否。一經稟裁後。當爲節目啓下。故未及磨鍊以入。今承下敎。當以何年例擧行乎。敢稟。
정조 2년
申應顯。以求禮前縣監李重玉原情啓目。傳曰。照律放送後。草記。
정조 2년
申應顯。以兵曹言啓曰。去三月朔各廳堂下武官試射。連因有故。今已踰月。不得爲之之意。敢啓。傳曰。知道。
정조 2년
又以兵曹言啓曰。去春三朔能麽兒考講時。訓鍊院主簿李翼鉉。講二次陣一次不通。宣傳官林泰遠。武臣兼宣傳官李潤雨張濟賢具綱李需克。部將林擎國申聖模。守門將金鼎瑞。戶曹佐郞李光沂。義禁府都事尹守訥。訓鍊院判官李光燮。講一次陣一次不通。宣傳官林永孝。司宰監主簿李啓春。守門將尹聖殷全震郁。武臣兼宣傳官朴載熙。部將金吉行。訓鍊院主簿李敬大。講一次不通。部將金元甲。宣傳官金命俊。守行將金景訥。訓鍊院僉正崔秉敎。陣一次不通。竝亦依定式。從重推考。何如。傳曰。允。
정조 2년
慶尙左水使柳鎭恒狀啓。淸河縣居水軍李淡沙里等渰死事。傳于鄭民始曰。令本道恤典擧行。
정조 2년
申應顯。以義禁府言啓曰。時囚罪人李重玉。照律放送後草記事。命下矣。李重玉。莫重還穀。擅自那移。又不勤催科之政。一千六百九十六石零虛錄磨勘罪。取考律文。則大明律那移出納條有曰。凡各衙門收支錢糧等物。若監臨主守。不正收正支那移出納者。計贓準監守自盜論罪。止杖一百。流三千里。續大典倉庫條有曰。虛錄守令。徒三年定配。又五年禁錮。大明律例有曰。二罪具發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。李重玉。從重論杖一百收贖。告身盡行追奪。慶尙道蔚山府流三千里定配。而以問目內辭意。具罪目。依例發遣府羅將。押送配所之意。敢啓。傳曰。知道。如有公議。減等。
정조 2년
戊戌四月初一日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而今日之雨。誠可幸也。國榮曰。連得甘霈。民事甚幸矣。上曰。反庫御史。何當入來云乎。國榮曰。反庫事甚嚴祕。外人不能詳知。而似聞反閱尙遠云矣。上曰。何其遲也。國榮曰。布帛錢穀軍器等物。逐庫反閱。勢將多費日字矣。上曰。孝明殿別茶禮時刻。以未初初刻爲之事。分付。賤臣承命出傳。上曰。瀋陽問安使。以入送爲定。而三相中右相。無故可往。一番疎暢。似無妨矣。國榮曰。領相旣難出疆。左相亦有老親。右相勢將往來矣。上曰。內需司之爲吏隷囊橐。誠爲可痛。何以釐正則好耶。國榮曰。內司。卽國家之私儲也。人君富有一國。倉廩府庫。莫非吾財。則何必別爲私藏乎。是故古人以爲。內帑之財。付之戶曹。其奴婢之貢。亦付諸有司。則經用可紓云矣。此言固是矣。而若謂設置已久。猝難革罷。則臣之向所仰奏。自戶曹收稅以送之說。似爲矯弊之一道矣。上曰。革罷之論雖是矣。予則以爲。若使戶曹專當內司所策應之事。則反有戶曹難支之慮。故不得遽議。而至於自戶曹收送之論。果似有矯弊之益矣。國榮讀奏公事訖。上命退。諸臣以次出。
정조 2년
戊戌四月初一日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。今日之雨。雖未滂沛。至今不止矣。國榮曰。雨澤。方有周洽之望矣。上曰。姜彝正疏中張志恒竄配之請。其所聲罪。非但不成說。反庫事姑未出場。豈不輕先乎。國榮曰。聖敎誠然矣。上曰。李儒慶之連事違牌。何故也。國榮曰。以向來柳戇事。尙今撕捱云矣。上曰。王大妃殿進御加減蔘述散。今姑停止。出榻敎上命退。諸臣以次出。
정조 2년
戊戌四月初一日未時。上詣孝明殿。行別茶禮入侍時。行左承旨鄭民始。右副承旨李鎭衡。假注書李兢淵金載瓚。記事官徐龍輔金勉柱。以次侍立訖。上具翼善冠淺淡服烏犀帶。就版位東向立。通禮請四拜俯伏哭。上行四拜禮俯伏哭。侍臣皆哭。通禮請止哭。就盥洗位。上止哭起立。就盥洗位盥洗訖。通禮請詣樽所。上就樽所立。內侍斟酒。上從正門入就香案前。三上香。仍獻酌。降復版位。上俯伏哭。侍臣皆哭。通禮請止哭行四拜禮。上止哭四拜訖。還內。諸臣以次退出。